ตลท.หนุนต่างชาติซื้อขายNVDR
ตลาดหลักทรัพย์ฯ&nbsp; ปรับกระบวนการหลังการซื้อขาย NVDR เพิ่มประสิทธิภาพ-อำนวยความสะดวกแก่นักลงทุน
26 ก.ค. 2554

ตลาดหลักทรัพย์ฯ  ปรับกระบวนการหลังการซื้อขาย NVDR เพิ่มประสิทธิภาพ-อำนวยความสะดวกแก่นักลงทุน
นายจรัมพร  โชติกเสถียร   กรรมการและผู้จัดการ ตลาดหลักทรัพย์แห่งประเทศไทย(ตลท.)  เปิดเผยว่า  ตลาดหลักทรัพย์ฯได้ปรับปรุงกระบวนการหลังการซื้อขายใบแสดงสิทธิประโยชน์ในผลประโยชน์ที่เกิดจากหลักทรัพย์อ้างอิงไทยหรือ NVDR (Non-voting depository receipts)  เพื่อลดข้อจำกัดและอุปสรรคในกระบวนการหลังการซื้อขาย NVDRและลดต้นทุนในการดำเนินงานของผู้ลงทุนต่างชาติและบริษัทสมาชิก ทั้ง บริษัทหลักทรัพย์และธนาคารพาณิชย์ผู้ดูแลทรัพย์สิน (คัสโตเดียน) 



จรัมพร
ทั้งนี้ตลท.ได้ขยายเวลาให้ทำรายการแก้ไขการซื้อขายระหว่างหุ้นและNVDR หลังจากที่สมาชิกได้รับการส่งมอบหลักทรัพย์แล้วย้อนหลังได้ 3 เดือน จากเดิมที่ต้องแก้ไขภายใน 3วันทำการหลังการซื้อขาย
นอกจากนี้ยังยกเว้นค่าธรรมเนียมสำหรับกรณีแก้ไขรายการซื้อขายระหว่างหุ้นและ NVDR จากเดิมที่เคยคิดค่าธรรมเนียมในอัตรา 0.01 % ของมูลค่าหลักทรัพย์ที่ทำรายการโดยมีขั้นต่ำไม่น้อยกว่ารายการละ 500 บาท ทั้งสองมาตรการจะมีผลตั้งแต่ 1 ส.ค.2554 เป็นต้นไป
"การปรับปรุงกระบวนการหลังการซื้อขาย NVDR รวมทั้งการยกเว้นค่าธรรมเนียมนี้ จะช่วยเพิ่มความสะดวกในการดำเนินงานหลังบ้านรวมทั้งช่วยลดต้นทุนแก่ผู้ลงทุนต่างชาติ และบริษัทสมาชิกโดยการปรับปรุงกระบวนการหลังการซื้อขาย NVDR นี้ เป็นการเปลี่ยนแปลงเฉพาะกระบวนการหลังการส่งคำสั่งซื้อขาย NVDR ระหว่างบริษัทสมาชิกกับตลาดหลักทรัพย์ฯเท่านั้น ผู้ลงทุนยังคงส่งคำสั่งผ่านบริษัทหลักทรัพย์และแจ้งความประสงค์ให้ซื้อขาย NVDR เช่นเดิม"นายจรัมพรกล่าว
สำหรับNVDR เป็นทางเลือกให้ผู้ลงทุนต่างประเทศที่สนใจลงทุนในบริษัทจดทะเบียนไทย แต่อาจลงทุนโดยตรงไม่ได้เนื่องจากติดข้อจำกัดการควบคุมสัดส่วนการถือครองหลักทรัพย์ของคนต่างด้าวที่ระบุไว้ตามกฎหมายไทย โดยผู้ลงทุนจะได้รับสิทธิประโยชน์ทางการเงิน เช่น เงินปันผลและสิทธิในการซื้อหุ้นเพิ่มทุนเช่นเดียวกับการลงทุนในหุ้นของบริษัทจดทะเบียนแต่จะไม่มีสิทธิในการออกเสียงในที่ประชุมผู้ถือหุ้นของบริษัทจดทะเบียน